Det er noget af en cykeltur, 14 unge i alderen 13 til 17 år torsdag har begivet sig ud på. De er en del af cykelholdet Team Hjørring, som på ni dage cykler fra Hjørring til Paris. I alt er 58 ryttere med på den 1498 kilometer lange cykeltur. Det er sjette gang, Team Hjørring tager turen til den franske hovedstad. De voksne betaler selv for turen, mens de 14 unges tur er finansieret af sponsorer. - Fælles for dem alle er, at det, de skal opbygge sammen, og det mål, de sammen skal nå, er meget stort, skriver Team Hjørring på sin hjemmeside. En lang proces De unge har været igennem en ansøgningsproces for at blive en del af Team Hjørring, og cykelturen til Paris er kulminationen på et års hårdt arbejde. - Der skal i løbet af et år trænes mange færdigheder for at opnå målet. Blandt andet færdigheder på racercyklen, styrketræning, sammenhold og respekt for hinandens styrker og svagheder. At skulle opnå dette på et år er en kæmpe præstation og vil være en oplevelse for livet for de fleste. Kronen på værket venter ved foden af Eiffeltårnet i Paris, skriver Team Hjørring. Torsdagens første etape, som begyndte i Hjørring, byder i alt på 213 kilometer i sadlen. Team Hjørrings tur til Paris kan følges på projektets Facebook-side .
14 unge fra Hjørring Kommune er med på cykelholdet, der har sat kursen mod Paris.